Kouluhallituksen kiertokirje kieltolain kumoamisesta
N:o K. 535.

 O. 725.

KOULUHALLITUS

Helsingissä, huhtikuun 4 päivänä 1932.

K i e r t o k i r j e   valtion oppikoulujen sekä valtioapua nauttivien yksityisoppikoulujen rehtoreille, seminaarin johtajille sekä kaikille kansakoulujen tarkastajille.

Vuodesta 1919 voimassa ollut kieltolaki on tullut kumotuksi kuluvan vuoden helmikuun 9 päivänä annetulla lailla väkijuomista, joka tekee mahdolliseksi alkoholipitoisten juomain vapaan kaupassapitämisen. Tämän johdosta ja ottaen huomioon sen tavan, jolla väkijuomia on viime viikkoina mainostettu yleisön käytettäväksi, Kouluhallitus katsoo velvollisuudekseen huomauttaa Teille, että tapahtunut lainsäädännön muuttaminen ei saa aiheuttaa muutosta oppilaitoksissamme vakaantuneeseen käsitykseen raittiuden ensiarvoisesta merkityksestä nuorison terveelle ja onnelliselle kehitykselle. Uusi väkijuomalakikin rakentuu sille periaatteelle, että samalla kuin estetään laitonta väkijuomaliikettä, väkijuomain käyttö on pyrittävä supistamaan mahdolisimman vähiin sekä juoppoutta ja sen turmiollisia vaikutuksia ehkäistävä. Erityisesti on maan kaikissa oppilaitoksissa jatkuvasti ylläpidettävä elävää raittiuden harrastusta ja niin hyvin varsinaisessa raittiusopetuksessa kuin koulutoimessa muutoinkin tarjoutuvissa monissa tilaisuuksissa teroitettava oppilaiden mieliin väkijuomain turmiollista vaikutusta nuorison terveydelle sekä sen älylliselle ja siveelliselle kehitykselle. Nousevassa sukupolvessa on kaikin tavoin kehitettävä vakaumukseen nojautuvaa raittiustahtoa sekä vapauden aina mukanansa tuomaa syvempää vastuuntuntoa.

Kouluhallituksen puolesta:

Ylijohtaja OSKARI MANTERE.

Kouluneuvos Ragnar Hemmer.

</div>

Huomautus
 Kiertokirjeen numero 535 tarkoittaa numeroa kouluhallituksen kansanopetusosaston kiertokirjeiden sarjassa ja numero 725 numeroa oppikouluosaston kiertokirjeiden sarjassa.

Lähde
 Kansallisarkistossa oleva kouluhallituksen kansanopetusosaston II arkiston sidos Dc:1 kiertokirjeet 1929–1933.

Kouluhallituksen kiertokirjeet